Kong Harald på vei hjem til Norge
Evakueringsflyet tok grytidlig søndag morgen av fra flyplassen på Langkawi i Malaysia.  Kongen reiser hjem sammen med dronning Sonja, bekrefter Kongehuset i en pressemelding like etter klokken 05.  SAS sitt MEDEVAC-fly sto klar på flyplassen etter å ha landet grytidlig fredag morgen norsk tid, og det var hektisk aktivitet både ved flyet og utenfor sykehuset natt til søndag norsk tid.  Rundt klokken 05.25 forlot en ambulanse med politieskorte sykehuset Sultanah Maliha, der Kongen har vært innlagt.  – Det var kongen, sier en sikkerhetsvakt ved hovedinngangen til sykehuset til VG. Kort tid etterpå var kong Harald på plass på flyplassen og om bord i flyet som skal frakte kongeparet hjem.  Det tok av med kurs mot Emiratene like etter klokken 06 norsk tid.  Ifølge flyovervåkningstjenesten Flightradar24 skal flyet mellomlande i Sharjah i De forente arabiske emirater, før det lander i Norge rett før midnatt. Her kan du følge kong Haralds hjemreise. Når kong Harald ankommer Norge, skal han legges inn på Rikshospitalet. Han blir sykmeldt i to uker, og kronprins Haakon overtar oppgavene hans. Midlertidig pacemaker Det ble tirsdag kjent at kong Harald (87) var innlagt på sykehuset Sultanah Maliha på Langkawi, etter å ha blitt syk med en infeksjon under et ferieopphold på øya.    Hjemreisen foregår dagen etter at Kongen lørdag fikk lagt inn en pacemaker ved sykehuset.  Les også: Her skal kongen og dronningen ha bodd i Malaysia Evakueringsflyet, som driftes av SAS gjennom en avtale med myndighetene, er et vanlig Boeing 737 passasjerfly som er omgjort til et flygende sykehus, med medisinsk utstyr og sykehussenger. Fullt utstyrt kan operasjon utføres om bord i flyet. Oberstløytnant Stine Barclay Gaasland i Forsvaret har tidligere bekrefter overfor VG at de bistår i hjemreisen. Det var lørdag kongehuset meldte at Kongen hadde fått en midlertidig pacemaker.  – Pacemakeren ble implantert på grunn av lav hjertefrekvens. Beslutningen ble tatt i dag tidlig, og inngrepet var vellykket. Kongen har det etter forholdene bra, men trenger fortsatt ro. Inngrepet vil gjøre hjemreisen tryggere, sa Kongens livlege Bjørn Bendz i en pressemelding fra slottet.  En pacemaker brukes særlig når hjertet slår for langsomt. Den sender små strømstøt til hjertet og får det til å slå. Pacemakeren overvåker hjertet hele tiden, og trer bare i funksjon når det er nødvendig.
Kong Harald og dronning Sonja er søndag på vei hjem til Norge etter kongens sykehusopphold på ferieøya Langkawi i Malaysia.  Kongen skal legges inn på Rikshospitalet ved ankomst i Norge, og vil være sykmeldt i to uker. Flyet som tar dem hjem er et SAS MEDEVAC-fly, og er omgjort til et flygende sykehus med medisinsk utstyr og sykehussenger. Kong Harald fikk lagt inn en pacemaker på sykehuset i Malaysia lørdag. 